बागसा जिल्ला सालबारि महकुमानि सिङाव थानाय  ककलाबारि भिसिडिसिनि बेन्दोंनि  हरिसिंगा गामिनि थागिबि सबाराम बर’नि नखर संसारनि दुखु-दाहाखौ जालाह ब्लकनि बिबानगिरि  आरो बागसा जिल्ला दुलाराय बर’ फरायसा आफादआ खौरां लाहैदों। लोगोसे माखासे जानाय आदार आरो बेसाद होदों।  थांनाय 15 बोसोरआव बिपिएफआ खुंथाइ गोहोआव थासेआवबो जेबो हेफाजाब होबोआखै आरो सोरखारनिफ्राय जेबो अनसुंथाय मोनबोयैनि अजद होदों। जरासे बोराय बुरिआ रावबो गैजा रोङैजों दिन हाजिरा मावनानै संसार जाबोदोंमोन, दिन हाजिरा मावाब्लानो बोथिसे ओंखाम मोनजाया। फारसेथिं बोरायआ दिन हाजिरा मावनो हानाय थासारियाव गैला। बुरिया गुबुननि नखराव थोरसि लथा सुनानै रां खामायनायजों लोगोसे मैथं-थाइगं बुथुमनानै हाथाइ-बाजाराव फानहैना जा रां मोनो बेजोंनो बोथिसे ओंखामनि जगार खालामो। बेफोर बादिनो बोराय-बुरिया नखर संसार जाबोदों। सोरखारनि रेशन कार्डबो गैया, जायनि जाउनाव सोरखारनि माइरं मोनजानायनिफ्राय गोजानआव थानो गोनां जादों बोराय बुरिया। बोराय बुरैनि थाग्रा न’आ बाइला-जिल्ला जाजोबबाय, दैनि थाखाय दंखल गैया आरो बेखौ सोदांनानै लोंनो थाखाय फिल्टार गैया, लोगोसेयैनो खिग्रा खिखर आरो लोर-सोर मावनाय देहासिमबो ‘प्रधान मन्थ्रि आवास योजना’ नि न’खौबो मोननो हायाखै। गामिनि सुबुंफोरा सबाराम बर’नि नखौ फोसाबना होबोदोंब्लाबो गोबां बोसोरनि न’आ बोराय जानायलाय गब्लंनो हमदों । जाहोनाव दैज्लांनि अखाया न’सिङाव हाबनो हमदों। जालाह ब्लकनि बिबानगिरि  मिन्तु बर’आ खौरांगिरिनि सिगाङाव फोरमायनाय बादिब्ला, सबाराम बर’आ बैसो गोरा पेनसन आरो रेसन कार्डनि जोहै माइरं मोनबोदोंब्लाबो, थांनाय 2018 मायथायनिफ्रायनो सोरखारनि बैसो गोरा पेनसन आरो माइरं मोननायाबो बन्द’ जानानै दं। आरो सोरखारनिफ्राय खिखर सालि थाग्रा न’बो मोननो हायाखै। लोगोसे जालाह ब्लकनि बिबानगिरि  मिन्तु बर’आ दानि खुंथाइ गोहोआव थानाय बिटिसि खुंथाय  आरो आसाम सोरखारनो जेंनाखौ लानानै फोरमायगोन होननानैबो बुंथिदों।